อินทรีเหล็ก เหนือยูเครน
พบกันคืนนี้ตี2คู่แรกหมากรุกเป็นต่อ-ไก่งวง,อินทรีเหล็ก เยอรมนี ลงสนามรักษาฟอร์มแชมป์โลก ประเดิมสนามนัดแรกของศึกฟุตบอลยูโร 2016 กลุ่มซี พบกับ ยูเครน ทีมอันดับ 19 ของโลก โดย โค้ชเฮง วิทยา เลาหกุล อดีตกุนซือทีมชาติไทย ชู อินทรีเหล็ก แกร่งสมราคา จะบดชนะด้วยสกอร์ขาดลอย ขณะที่ โครเอเชีย ลงสนามพบกับ ไก่งวง ตุรกี ในกลุ่มดี ส่วนอีกคู่ในกลุ่มซี โปแลนด์ จะลงสนามดวลกับ ไอร์แลนด์เหนือ ขณะที่ตำรวจกวดขันจับกุมทั้งนักเล่น-เจ้ามือพนันบอล รวบคาบ้านเช่า 4 เกาหลีใต้ ลักลอบเปิดรับพนันทายผลฟุตบอลยูโรทางออนไลน์,เข้าสู่วันที่ 3 ของการแข่งขัน สำหรับศึกฟุตบอลชิงแชมป์แห่งชาติยุโรป ยูโร 2016 รอบสุดท้าย ที่ประเทศฝรั่งเศส โดยวันที่ 12 มิ.ย. มีเกมดวลแข้งรวมทั้งสิ้น 3 คู่ ซึ่งคู่เอกจะเป็นการลงประเดิมสนามนัดแรกของทัพ อินทรีเหล็ก ทีมชาติเยอรมนี แชมป์โลก ดวลกับยูเครน ในกลุ่มซี ที่สนามสตาด ปิแอร์ เมารอย ในเมืองลีลล์ เริ่มแข่งขันเวลา 02.00 น. ถ่ายทอดสดให้ชมทางช่อง 3 เอชดี,อินทรีเหล็ก เยอรมนี แชมป์โลกทีมล่าสุด ถูกยกให้เป็นเต็ง 2 ที่จะคว้าแชมป์ในรายการนี้ เนื่องจากผู้เล่นส่วนใหญ่ยังคงเป็นชุดเดียวกับที่คว้าแชมป์ฟุตบอลโลก 2014 ที่บราซิล เมื่อ 2 ปีก่อน โดยทีมอินทรีเหล็กเคยครองแชมป์ยูโรมาแล้ว 3 สมัย ในปี 1972, 1980 และ 1996 แต่พวกเขาก็ห่างหาย จากการเป็นแชมป์เจ้าลูกหนังแห่งทวีปยุโรปมานานถึง 20 ปีเลยทีเดียว,ทีมชาติเยอรมนีเป็นทีมที่มีมูลค่าสูงสุดในศึกยูโร 2016 เนื่องจากผู้เล่นในทีมมีค่าตัวรวมกันสูงถึง 421.4 ล้านปอนด์ (21,070 ล้านบาท) จากการสำรวจของสมาพันธ์นักเทคนิคการบัญชี (เอเอที) โดยนักเตะที่มีมูลค่าสูงสุดในทีมอินทรีเหล็กก็คือ โทมัส มุลเลอร์ กองหน้าจากทีม เสือใต้ บาเยิร์น มิวนิก ซึ่งมีมูลค่าสูงสุดเป็นอันดับ 3 ในทัวร์นาเมนต์นี้ ด้วยค่าตัว 59 ล้านปอนด์ (2,950 ล้านบาท),ก่อนหน้านี้ ทัพ อินทรีเหล็ก เยอรมนี ได้รับข่าวร้าย เมื่ออันโตนิโอ รูดิเกอร์ ปราการหลังจากทีมโรมา ประสบปัญหาบาดเจ็บเอ็นหัวเข่าฉีก ระหว่างการฝึกซ้อม จนต้องถอนตัวออกจากทีมชุดนี้ ไป ทำให้โจอาคิม เลิฟ เทรนเนอร์ทีมอินทรีเหล็ก ต้องเรียกตัวโจนาธาน ทาห์ กองหลังดาวรุ่งจากไบเออร์ เลเวอร์คูเซน มาติดทีมลุยศึกยูโร 2016 แทนที่,ทั้งนี้ การขาดรูดิเกอร์ ทำให้เลิฟต้องเจอปัญหาปวดหัวกับการจัดทัพในแนวรับ เนื่องจากรูดิเกอร์ได้รับการคาดหมายว่าจะได้ยืนเป็นเซ็นเตอร์ฮาล์ฟคู่กับเจอโรม บัวเต็ง ในเกมประเดิมสนามที่จะพบกับยูเครน หลังจากที่แมตส์ ฮุมเมิลส์ ปราการหลังตัวหลัก ยังไม่ฟิตสมบูรณ์จากอาการบาดเจ็บที่กล้ามเนื้อ ขณะที่ทาห์ กองหลังวัย 20 ปี ประสบการณ์ในทีมชาติยังน้อยมาก คาดว่าโจอาคิม เลิฟ กุนซือทีมเยอรมนี อาจจะตัดสินใจถอย เอ็มเร ชาน กองกลางจากลิเวอร์พูล ลงมายืนเป็นเซ็นเตอร์ฮาล์ฟจำเป็นคู่กับบัวเต็ง เนื่องจากชานเคยเล่นเป็นเซ็นเตอร์ฮาล์ฟให้กับทีมต้นสังกัด หงส์แดง ลิเวอร์พูล มาก่อน,อย่างไรก็ตาม เป็นที่น่าเสียดายอย่างยิ่งที่โจอาคิม เลิฟ เทรนเนอร์ทีมชาติเยอรมนี ตัดชื่อไม่เอามาร์โก รอยส์ กองกลางตัวรุกจาก เสือเหลือง โบรุสเซีย ดอร์ทมุนด์ ติดทีมลุยศึกยูโร 2016 เนื่องจากนักเตะมีปัญหาด้านความฟิต แม้ฤดูกาลที่ผ่านมา รอยส์จะโชว์ฟอร์มได้อย่างยอดเยี่ยมกับต้นสังกัด เสือเหลือง ดอร์ทมุนด์ก็ตาม,ส่วนขุมกำลังในตำแหน่งอื่นนั้น ไม่น่ามีปัญหา โดยผู้รักษาประตูจะเป็นมานูเอล นอยเออร์ นายทวาร มือกาวจากบาเยิร์น มิวนิก ซึ่งนัดนี้อาจจะได้สวมปลอกแขนเป็นกัปตันทีมให้ทัพ อินทรีเหล็ก หาก บาสเตียน ชไวน์สไตเกอร์ กองกลางตัวเก๋าจากแมนฯยู ไม่ผ่านการทดสอบความฟิตจนลงเล่นเกมนี้ไม่ได้,ส่วนกองหลัง 4 คน คาดว่าจะเป็นเบเนดิกต์ โฮเวเดส, โจนาส เฮคเตอร์, เอ็มเร ชาน และเจอโรม บัวเต็ง,ขยับมาที่แดนกลาง โทนี โครส ห้องเครื่องจากเรอัล มาดริด จะยืนเป็นมิดฟิลด์ตัวกลางคู่กับ ซามี เคดิรา ขณะที่เมซุต โอซิล กองกลางจอมแอสซิสต์จากอาร์เซนอลจะเป็นตัวปั้นเกมรุก โดยมี จูเลียน แดรกซ์เลอร์ ช่วยประสานงาน ส่วนแดนหน้า โทมัส มุลเลอร์ จะออกสตาร์ตเป็นตัวจริงแน่นอน ขณะที่มาริโอ โกเมซ ก็น่าจะถูกเลือกให้ลงสนามเป็นตัวจริงก่อนมาริโอ เกิทเซ โดยผู้เล่น 11 คนแรกที่คาดว่าจะลงสนามของทีมเยอรมนี ประกอบด้วย มานูเอล นอยเออร์ (ประตู), เจอโรม บัวเต็ง, เอ็มเร ชาน, เบเนดิกต์ โฮเวเดส, โจนาส เฮคเตอร์, โทนี โครส, ซามี เคดิรา, เมซุต โอซิล, จูเลียน แดรกซ์เลอร์ (หรือมาริโอ เกิทเซ), โทมัส มุลเลอร์, มาริโอ โกเมซ,ส่วนฝั่งทีมชาติยูเครน ภายใต้การคุมทัพของ มิไคโล โฟเมนโก กุนซือจอมเก๋าวัย 67 ปี คว้าตั๋วเข้ามาเล่นรอบสุดท้ายศึกยูโร 2016 ด้วยการเอาชนะ สโลวีเนีย ในรอบเพลย์ออฟ ด้วยสกอร์รวม 2 นัด 3-1 สำหรับนักเตะที่น่าจับตามองของทีมยูเครนชุดนี้ก็คือ อังเดร ยาร์โมเลนโก กองกลางตัวรุกวัย 26 ปี จากดินาโม เคียฟ, เยฟเฮน โคโนปลียานกา ปีกความเร็วสูงจากเซบีญา และเยฟเฮน เซเลซนอฟ กองหน้าตัวเก๋าจากคูบาน ซึ่งจะเป็นตัวอันตรายที่แนวรับทีมอินทรีเหล็กต้องระวังให้ดี อย่างไรก็ตาม ด้วยฟอร์มการเล่นที่แข็งแกร่งของทัพ อินทรีเหล็ก เยอรมนี จึงน่าจะเป็นฝ่ายบดเอาชนะยูเครนไปได้แบบไม่ยาก พร้อมเก็บ 3 คะแนนเต็มเป็นประเดิม,ด้านทัศนวิจารณ์ของเกจิลูกหนังไทย โค้ชเฮง วิทยา เลาหกุล อดีตเฮดโค้ชทีมชาติไทย ที่ปัจจุบันรั้งตำแหน่งประธานพัฒนาเทคนิคของสมาคมกีฬาฟุตบอลแห่งประเทศไทย เปิดเผยถึงเกมคู่ระหว่าง แชมป์โลกเยอรมนีกับยูเครน ที่จะประเดิมสนามในคืนวันที่ 12 มิ.ย.นี้ว่า ค่อนข้างมั่นใจว่าทีมอินทรีเหล็กน่าจะประเดิมชัยชนะได้ แม้จะเป็นเกมแรกที่ค่อนข้างยากและอึดอัดสำหรับทุกทีม แต่ศักยภาพของทีมแชมป์โลกชุดนี้เหนือกว่ายูเครนมาก และเชื่อว่ายูเครนก็ต้องมาเล่นตั้งรับแล้วรอสวนกลับ ซึ่งบอลอย่างนี้เยอรมนีเจอมาจนชินแล้วไม่ใช่เรื่องแปลกอะไร,เยอรมันมีเกมรุกที่หลากหลาย และมักเจอกับฟุตบอลที่ตั้งรับมาตลอด ดังนั้นพวกเขามีประสบการณ์อยู่แล้ว โค้ชโจอาคิม เลิฟ คงจะมีวิธีการ และรู้ว่าจะต้องจัดการกับทีมอย่างยูเครนอย่างไร ทำให้ตนเชื่อว่าพวกเขาน่าจะเก็บ 3 แต้มได้ไม่ยาก ซึ่งสกอร์ที่ออกมาน่าจะประมาณ 2-0 โค้ชเฮงกล่าวฟันธง,ขณะที่เกมคู่แรก ที่สนามปาร์ก เดส์ แปรงส์ ในกรุงปารีส ตาหมากรุก โครเอเชีย จะลงสนามพบกับ ไก่งวง ตุรกี ในกลุ่มดี เกมนี้โครเอเชีย ซึ่งมีลูกา โมดริช และมาริโอ มานด์ซูคิช เป็นดาราชูโรง แม้รูปเกมจะเป็นต่อตุรกี ซึ่งนำทัพโดยอาร์ดา ตูราน และบูรัค ยิลมาซ แต่มองแล้วมีโอกาสสูงที่จะลงเอยด้วยการเสมอกัน คู่นี้เริ่มเตะ 20.00 น. ถ่ายทอดสดทางช่อง 3 เอสดี,ส่วนเกมอีกคู่ในกลุ่มซี โปแลนด์ จะลงสนามดวลกับไอร์แลนด์เหนือ ที่สนามสตาด เดอ นีซ โดยนัดนี้โปแลนด์จะส่งโรเบิร์ต เลวานดอฟสกี กองหน้าตัวเก่งจากบาเยิร์น มิวนิก ลงล่าตาข่าย ขณะที่ไอร์แลนด์– เหนือของกุนซือไมเคิล โอนีล ซึ่งมีจอนนี อีแวนส์ อดีตกองหลังแมนฯยูเป็นแกนหลัก แม้ชื่อชั้นนักเตะจะเป็นรองแต่จะสู้ยิบตาแน่ คู่นี้จะถ่ายทอดสดให้ชมทางช่อง 3 เอสดี เริ่มเวลา 23.00 น.,กระนั้น แม้เกมฟาดแข้งยังเพิ่งเริ่มได้ไม่นาน แต่การเล่นพนันบอลก็เกิดขึ้นเกร่อแล้ว โดยเมื่อเวลา 15.00 น. วันที่ 11 มิ.ย. พล.ต.ต.ภาณุรัตน์ หลักบุญ ผบก.สปพ. พ.ต.อ.สำราญ นวลมา รอง ผบก.สปพ. พ.ต.อ.จักรเพชร เพชรพลอยนิล ผกก.สายตรวจ บก.สปพ. พร้อมกำลังตำรวจปฏิบัติการพิเศษบก.สปพ.และ สน.คลองตัน ตรวจค้นบ้านเลขที่ 5/207 หมู่บ้านกลางเมือง ซอยศรีนครินทร์ 24 แขวงและเขตสวนหลวง กทม. หลังสืบทราบว่ามีการลักลอบเล่นการพนันฟุตบอลออนไลน์ สามารถจับกุมผู้ต้องหาชาวเกาหลีใต้ 4 คน ตรวจยึดคอมพิวเตอร์โน้ตบุ๊ก 3 เครื่อง ภายในมีบัญชีนักพนัน 340 ราย เงินหมุนเวียนในระบบ 20 ล้านวอน หรือประมาณ 6 แสนบาท สอบสวนทั้งหมดรับสารภาพเข้าประเทศไทยตั้งแต่ต้นเดือน มิ.ย. มาเช่าบ้านหลังดังกล่าวเดือนละ 24,000 บาท เพื่อลักลอบเปิดรับพนันทายผลฟุตบอลยูโร คุมผู้ต้องหาพร้อมของกลางส่ง สน.คลองตัน ดำเนินคดี,ส่วนที่ บช.น. พล.ต.ต.สมชาย นิตยบวรกุล รอง ผบช.น.หัวหน้าศูนย์ปฏิบัติการป้องกันการปราบปรามการลักลอบเล่นการพนันทายผลการแข่งขันฟุตบอลยูโร 2016 เผยว่า ได้รับรายงานผลจับกุมผู้ลักลอบเล่นการพนันทายผลฟุตบอลศึกบอลยูโรวันแรกประจำวันที่ 10 มิ.ย. โดย บก.น.1 จับกุมผู้เล่น 5 คน บก.น.2 จับกุมผู้เล่น 21 คน บก.น.3 จับกุมผู้เล่น 4 คน บก.น.4 จับกุมผู้เล่น 12 คน คนเดินโพย 3 คน บก.น.5 จับกุมผู้เล่น 13 คน บก.น.6 จับกุมเจ้ามือ 1 คน ผู้เล่น 10 คน บก.น.7 จับกุมผู้เล่น 6 คน บก.น.8 จับกุมผู้เล่น 5 คน บก.น.9 จับกุมผู้เล่น 12 คน บก.สส.บช.น.จับกุมผู้เล่น 8 คน บก.สปพ. จับกุมเจ้ามือ 1 คน ผู้เล่น 1 คน คนเดินโพย 2 คน และ กก.ดส. จับกุมผู้เล่น 3 คน รวมจับกุมผู้ต้องหา 107 คน ของกลางเงินสด 15,330 บาท มูลค่าเงินในโพยรวมทั้งสิ้น 21,850 บาท สามารถจับเจ้ามือได้ 2 ราย ส่วนการพนันทายผลฟุตบอลทางอินเตอร์เน็ตยังไม่มีผลการจับกุม,ด้าน พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า ช่วงการแข่งขันฟุตบอลชิงแชมป์แห่งชาติยุโรป หรือฟุตบอลยูโร 2016 มีหลายฝ่ายออกมาคาดการณ์ว่าจะมีเงินหมุนเวียนในระบบเศรษฐกิจจำนวนมาก ส่วนหนึ่งมาจากการพนันทายผลฟุตบอล นายกฯ จึงเป็นห่วงประชาชนที่อาจเข้าสู่วงจรการพนัน โดยเฉพาะกลุ่มนักเรียน นักศึกษา ที่อาจพลาดพลั้งจากความรู้เท่าไม่ถึงการณ์ สนุกตื่นเต้นเพียงชั่วครั้งชั่วคราว หรือผลตอบแทนที่ล่อใจจนขาดสติ ส่งผลให้เสียการเรียน เสียสุขภาพ และเมื่อเสียพนันก็ทำให้เกิดหนี้สิน พ่อแม่เดือดร้อน ถือเป็นวงจรอุบาทว์ จึงเน้นย้ำว่าการบังคับใช้กฎหมายกับผู้ที่ฝ่าฝืนเล่นการพนัน เป็นการแก้ปัญหาปลายเหตุที่จำเป็นต้องทำ เพื่อหยุดพฤติกรรมของนักพนัน แต่มาตรการทางสังคมหรือการป้องกันไม่ให้เกิดปัญหาเป็นสิ่งสำคัญที่สุด ขอให้พ่อแม่ผู้ปกครอง และครูใส่ใจดูแลตักเตือนบุตรหลานอย่างใกล้ชิด รวมทั้งสื่อมวลชนต้องชี้ให้เห็นถึงผลกระทบของการพนัน
อินทรีเหล็ก เยอรมนี ลงสนามรักษาฟอร์มแชมป์โลก ประเดิมสนามนัดแรกของศึกฟุตบอลยูโร 2016 กลุ่มซี พบกับ ยูเครน ทีมอันดับ 19 ของโลก โดย โค้ชเฮง วิทยา เลาหกุล อดีตกุนซือทีมชาติไทย ชู อินทรีเหล็ก แกร่งสมราคา
เยอรมนี,ยูเครน,ยูโร 2016,ฟุตบอลชิงแชมป์แห่งชาติยุโรป,นัดแรก,ข่าว,ไทยรัฐฉบับพิมพ์